Susters takel veiligheidswag met mes oor gesigsmaskersJessica en Jayla Hill (Foto: Cook County Jail) Twee susters van die Amerikaanse deelstaat Illinois is in hegtenis geneem nadat hulle na bewering ’n veiligheidswag 27 keer met ’n mes gesteek het toe hy hulle in ’n winkel aangesê het om gesigsmaskers te dra en handreiniger te gebruik. Jessica en Jayla Hill het Sondag by ’n skoenwinkel in Chicago ingestap toe ’n 32-jarige veiligheidswag hulle versoek het om gesigsmaskers aan te sit en van die winkel se handreiniger te gebruik. CNN berig die veiligheidswag se versoek het in ’n woordewisseling ontaard waarna Jessica (21) glo ’n mes uitgepluk en die veiligheidswag 27 keer in sy rug, nek en arms gesteek het. Dít terwyl haar 18-jarige suster Jayla hom aan die hare vasgehou het. The Washington Post berig die veiligheidswag kon daarin slaag om uit die susters se greep te ontsnap waarna hy gehelp het om die susters in die winkel te hou totdat die polisie opgedaag het. Hy is tans in ’n stabiele toestand. Die susters is ná die voorval na ’n hospitaal geneem vir ligte snywonde. Hulle is sedertdien borgtog geweier en sal na verwagting op 4 November weer in die hof verskyn. Albei staan tereg op aanklag van poging tot moord.